
সরকারি ক্রয়ে নজরদারি করবে তৃতীয় পক্ষ
স্বচ্ছতা জবাবদিহিতা সরকারি অর্থের সর্বোত্তম ব্যবহারই লক্ষ্য
সরকারি প্রকল্পের ক্রয় কার্যক্রমে তৃতীয় পক্ষের নজরদারি বাড়ছে। অর্থাৎ সরকারি কর্তৃপক্ষ ও বাস্তবায়নকারী ঠিকাদারের মাঝে সাধারণ জনগণ তদারকি করবে। এর ফলে প্রকল্প বাস্তবায়নে স্বচ্ছতা, জবাবদিহিতা ও কাজের গুণগত মান বৃদ্ধি পাবে। সেই সঙ্গে জনগণের করের টাকার সর্বোত্তম ব্যবহার এবং অপচয় রোধ করা সম্ভব হবে। এ লক্ষ্যেই কাজ করছেন পরিকল্পনা মন্ত্রণালয়ের বাস্তবায়ন পরিবীক্ষণ ও মূল্যায়ন বিভাগ (আইএমইডি)। এ বিষয়ে আয়োজিত এক জাতীয় কর্মশালায় এ তথ্য তুলে ধরা হয়েছে। বৃহস্পতিবার রাজাধীর প্যান-প্যাসিফিক সোনারগাঁও হোটেলে আয়োজিত এ কর্মশালায় জনসম্পৃক্ততার আরও একটি প্রস্তাবনা উপস্থাপন করে ব্র্যাক বিশ্ববিদ্যালয়ের ইন্সটিটিউট অব গভর্নেন্স অ্যান্ড ডেভেলপমেন্ট (বিআইডিজডি)। তা হচ্ছে প্রকল্প বাস্তবায়ন এলাকায় কাজ শুরুর আগে অবহিতকরণ সভা করে স্থানীয় জনগণকে একজন ইঞ্জিনিয়ার প্রকল্পের খুঁটিনাটি সব বিষয় অবহিত করবেন। সেই সঙ্গে একটি সাইন বোর্ড স্থাপন করা থাকবে। যেখানে সব তথ্যের পাশাপাশি প্রকল্পের ঊর্ধ্বতন কর্মকর্তাদের টেলিফোন নম্বর দেয়া থাকবে। কোনো ত্র“টি দেখলে সাধারণ মানুষই ওইসব নম্বরে ফোন করে জানাবেন। তবে নাগরিক সম্পৃক্তার ক্ষেত্রে সচেতন হওয়ার তাগিদ দিয়েছেন প্রকৌশলীরা। তারা বলেছেন, কারিগরি জ্ঞান না থাকায় অনেক ক্ষেত্রে তৃতীয়পক্ষের নজরদারি প্রকল্প বাস্তবায়নে বাধার সৃষ্টি করতে পারে। সেই সঙ্গে কারিগরি জ্ঞানসম্পন্ন প্রকল্প পরিচালক ও প্রকল্প প্রস্তাবনা তৈরির সময়ই বাস্তবায়ন পরিকল্পনা সঠিকভাবে করার কথাও বলেছেন বক্তারা। আইএমইডির সচিব ফরিদ উদ্দিন আহম্মদ চৌধুরীর সভাপতিত্বে কর্মশালায় প্রধান অতিথি ছিলেন পরিকল্পনা মন্ত্রণালয় সম্পর্কিত সংসদীয় স্থায়ী কমিটির সভাপতি আবুল কালাম আজাদ। বিশেষ অতিথি ছিলেন বিশ্বব্যাংকের লিড প্রকিউরমেন্ট স্পেশালিস্ট ড. জাফরুল ইসলাম। বক্তব্য রাখেন বিআইজিডির নির্বাহী পরিচালক ড. সুলতান হাফিজ রহমান। সেমিনারে মূল প্রবন্ধ উপস্থাপন করেন বিআইজিডির কর্মকর্তা ড. মির্জা এম হাসান। মূল প্রবন্ধে পরীক্ষামূলকভাবে সিরাজগঞ্জ জেলার ১০টি প্রকল্পে নাগরিকদের সম্পৃক্ত করার বিষয়টি তুলে ধরা হয়েছে। এতে বলা হয়, প্রকল্পগুলোর মধ্যে চারটি প্রকল্প বাস্তবায়নে তাৎপর্যপূর্ণ অগ্রগতি হয়েছে, চারটি প্রকল্পের মোটামুটি অগ্রগতি হয়েছে, একটি প্রকল্পে নাগরিক কমিটির অভিযোগ সত্ত্বেও প্রকল্পের প্রধান প্রকৌশলী প্রতিকারমূলক ব্যবস্থা নিতে পারেনি। কারণ হিসেবে সংশ্লিষ্ট ঠিকাদারের রাজনৈতিক প্রভাবের কথা বলা হয়েছে। তাছাড়া একটি প্রকল্পে নাগরিক কমিটিকে সম্পৃক্ত করা যায়নি। প্রবন্ধে কেনাকাটায় নাগরিকদের সম্পৃক্ততার ক্ষেত্রে চ্যালেঞ্জের কথা বলা হয়েছে। এগুলো হল- যদিও অংশগ্রহণকারী নাগরিকরা উদ্বুদ্ধ হয়েই মনিটরিং করছে, তবে ধারণাটি নতুন হওয়ায় পুরো প্রক্রিয়ায় এখনও স্বাভাবিকতা আসেনি। নাগরিক কমিটির গ্রহণযোগ্যতা কমিটির অন্তর্ভুক্ত সদস্যদের সামাজিক মর্যাদার ওপর নির্ভরশীল। সময়, ভ্রমণ খরচ ও রাজনৈতিক ঝুঁকি কমিটির সদস্যদের কিছু মাত্রায় নিরুৎসাহিত করেছে। এ অবস্থায় সমস্যাগুলো সমাধান করে আগামীতে সব প্রকল্পে নাগরিক সম্পৃক্ততা বৃদ্ধির সুপারিশ করা হয়েছে।
প্রধান অথিথির বক্তব্যে আবুল কালাম আজাদ বলেন, সরকারি কেনাকাটায় জনগণের সম্পৃক্ততা একটি নতুন ধারণা। জনগণের অর্থ কোথায়, কিভাবে ব্যয় হচ্ছে তা জানার অধিকার তাদের আছে। এতে নাগরিকদের অংশগ্রহণ বাড়াতে পারলে স্বচ্ছতা ও জবাবদিহিতা নিশ্চিত করার ক্ষেত্রে আমরা আরও একধাপ এগিয়ে যাব। জনগণের অর্থের যাতে অপচয় না হয় সেদিকে খেয়াল রাখতে হবে। এজন্য দেশপ্রেম প্রয়োজন। তবে তদারকির কাজে যুক্ত নাগরিক কমিটিকেও এক্ষেত্রে সততা ও নিষ্ঠার সঙ্গে কাজ করতে হবে। তিনি আরও বলেন, পরিকল্পনা কমিশনে প্রকল্পের প্রস্তাবনা পাঠানোর আগে অবশ্যই সবকিছু সঠিকভাবে করতে হবে। তা না হলে প্রকল্প অনুমোদনের এক থেকে দেড় বছরের মধ্যেই সংশোধান করাটা সত্যিই দুঃখজনক। ড. জাফরুল ইসলাম বলেন, বাংলাদেশে প্রতি বছর বার্ষিক উন্নয়ন কর্মসূচির (এডিপি) আওতায় ৬ বিলিয়ন মার্কিন ডলার প্রকিউরমেন্টে ব্যয় হয়।
Link: http://www.jugantor.com/industry-trade/2016/12/02/81708/%E0%A6%B8%E0%A6%B0%E0%A6%95%E0%A6%BE%E0%A6%B0%E0%A6%BF-%E0%A6%95%E0%A7%8D%E0%A6%B0%E0%A7%9F%E0%A7%87-%E0%A6%A8%E0%A6%9C%E0%A6%B0%E0%A6%A6%E0%A6%BE%E0%A6%B0%E0%A6%BF-%E0%A6%95%E0%A6%B0%E0%A6%AC%E0%A7%258
